IRPC ขึ้นเบอร์ 1 ผลิตโฟมไทย หลัง “รง.หมิงตี้” ระเบิด ลุ้นรับออเดอร์ 1.2 พันลบ.
IRPC ขึ้นเบอร์ 1 โรงงานผลิตโฟมในไทย หลังโรงงาน “หมิงตี้” เกิดเหตุระเบิดเมื่อวันที่ 5 ก.ค.64 ลุ้นออเดอร์ไหลเข้ากว่า 1.2 พันล้านบาท
7 ก.ค. 2564

ผู้สื่อข่าวรายงานว่า จากกรณีเหตุระเบิดและเพลิงไหม้ บริษัท หมิงตี้เคมีคอล จำกัด ภายในซอยกิ่งแก้ว 21 ต.ราชาเทวะ อ.บางพลี จ.สมุทรปราการ ตั้งแต่วันที่ 5 ก.ค.64 ที่ผ่านมา ซึ่งสร้างความความเสียหายให้บ้านเรือนในรัศมีใกล้เคียงเป็นจำนวนมาก
โดย “หมิงตี้เคมีคอล” เป็นบริษัทผลิตเม็ดโฟม โดยการผลิตเม็ดพลาสติกและพลาสติกขั้นต้น ยังมีสถานะดำเนินกิจการอยู่ โดยจดทะเบียนธุรกิจเมื่อวันที่ 20 มิถุนายน 2532 ราว 32 ปี ทุนจดทะเบียน 70 ล้านบาท มูลค่าบริษัทอยู่ที่ 225,671,193 บาท (322.39% ของทุน) โดยมีบริษัทแม่อยู่ที่ ไต้หวัน ภายใต้ชื่อ หมิงตี้ กรุ๊ป ก่อตั้งขึ้นในปี 1986 หรือ พ.ศ. 2529 ต่อมาในปี 1989 ได้เข้ามาจดทะเบียนการค้าในประเทศไทยภายใต้ชื่อ  บริษัท หมิงตี้เคมีคอล จำกัด (ดังข้อมูลข้างต้น) จากนั้นขยายโรงงานอีกทั้งในไต้หวัน และ จีน
ทั้งนี้ จากการสำรวจข้อมูลของทาง “ข่าวหุ้นธุรกิจออนไลน์” พบว่า ในประเทศไทยมีบริษัทที่ผลิตเม็ดโฟมรายใหญ่อยู่ 2 แห่ง ได้แก่ บริษัท หมิงตี้เคมีคอล จำกัด และ บริษัท ไออาร์พีซี จำกัด (มหาชน) หรือ IRPC
ดังนั้นจึงเป็นที่คาดการณ์ว่า ภายหลังจากที่ “โรงงานหมิงตี้” เกิดเหตุระเบิดดังกล่าว จะส่งผลให้คำสั่งซื้อไหลเข้ามาที่ IRPC มากขึ้น และส่งผลดีกับผลการดำเนินงานของทาง IRPC ในอนาคต
อนึ่งผลประกอบการ 5 ปีย้อนหลังของ “หมิงตี้เคมีคอล” ที่ดำเนินกิจการในประเทศไทย มีดังนี้
ปี 2559 รายได้ 1,449 ล้านบาท กำไร 18.5 ล้านบาท
ปี 2560 รายได้ 1,487 ล้านบาท กำไร 25.4 ล้านบาท
ปี 2561 รายได้ 1,708 ล้านบาท กำไร 29.8 ล้านบาท
ปี 2562 รายได้ 1,293 ล้านบาท กำไร 21.1 ล้านบาท
ปี 2563 รายได้ 1,202 ล้านบาท กำไร 25.7 ล้านบาท